b'\n_START_ARTICLE_\nJohn Talbot, 2. jarl av Shrewsbury\n_START_SECTION_\nTidlig liv\n_START_PARAGRAPH_\nTalbot er en av f\xc3\xa5 familier i det engelske aristokrati som sporer sin opprinnelse og sitt etternavn fra de normanniske erobrerne av England fra 1066. Navnet Richard Talbot opptrer i Domesday Book fra 1086. _NEWLINE_Som den eldste s\xc3\xb8nn og arving til baroniet Furnivall ble John Talbot f\xc3\xb8dt p\xc3\xa5 Sheffield Castle hvor hans mor bodde. Mens han fortsatt var en gutt i 1426 ble han sl\xc3\xa5tt til ridder av Henrik VI. Han ble gitt herreg\xc3\xa5rden Worksop i 1435-1436, \xc3\xa6ternas maternis, tilh\xc3\xb8rende hans mor i hennes egen levetid. Han skrev sitt testamente ved Sheffield \xc3\xa5ret etter at han hadde giftet seg med Elizabeth, datter av James Butler, 4. jarl av Ormonde og Joan de Beauchamp. Hans besteforeldre p\xc3\xa5 morssiden var Richard FitzAlan, 11. jarl av Arundel og Elizabeth de Bohun. Elizabeth var datter av William de Bohun, 1. jarl av Northampton._NEWLINE_Ekteskapet mellom John Talbot og Elizabeth synes \xc3\xa5 ha v\xc3\xa6rt et fors\xc3\xb8k p\xc3\xa5 \xc3\xa5 bilegge en gammel strid mellom familiene Talbot og Butler som hadde dominert irsk politikk i mange \xc3\xa5r og stor grad svekket den engelske kronen i Irland. De fikk sju barn.\n_START_SECTION_\nDiplomat, hoffmann og politiker\n_START_PARAGRAPH_\nJohn Talbot ble oppfostret av sin mor i West Riding og eiendommene rundt Sherwoodskogen mens hans far var bortimot hele tiden vekke i Irland og Frankrike. Han tjenestegjorde i Frankrike i 1434 og 1442, og ble gjort til rikskansler av Irland av sin far i den 12. august 1445, noe han forble inntil den nye visekonge, hertugen av York, dukket opp i Dublin i 1447. Han fikk en uforsonlig uvenn i York. Ved sin fars d\xc3\xb8d i slaget ved Castillon den 17. juli 1453 i Gascogne, som avgjorde hundre\xc3\xa5rskrigen ved at England tapte alle sine besittelser i Frankrike, unntatt Calais, etterfulgte Talbot sin far som jarl. Han ble ogs\xc3\xa5 medlem av Det kongelige r\xc3\xa5d, hvor han var tidvis tilstede fra 15. mars 1454._NEWLINE_Etter at han ble jarl fikk Talbot den sikkerhet han trengte for \xc3\xa5 snakke om Yorks oppf\xc3\xb8rsel som guvern\xc3\xb8r i Irland, og under Yorks protektorat, allierte han seg med sin svoger, James Butler, 5. jarl av Ormond, som var en trofast til huset Lancasters sak og st\xc3\xb8ttet Margaret av Anjou. I 1454 ble Talbot ble utpekt til \xc3\xa5 vokte havet i nord. Han trakk seg i slutten av juli 1455, kort tid etter det f\xc3\xb8rste slaget ved St. Albans, som var det f\xc3\xb8rste slaget som ble utkjempet i rosekrigene. Talbot selv deltok ikke, men var p\xc3\xa5 vei til \xc3\xa5 sl\xc3\xa5 seg sammen med kongen._NEWLINE_Da dronning Margaret avskjediget yorkisten Henry Bourchier, 1. jarl av Essex, som riksskattmester den 5. oktober 1456, var Shrewsbury (Talbot) som tok hans plass. Han fikk en rekke utmerkelser, blant annet ble han gjort til ridder av Hoseb\xc3\xa5ndsordenen i mai 1457. Den 30. oktober ble han imidlertid erstattet som riksskattmester av en mer framtredende st\xc3\xb8ttespiller for Lancaster, James Butler, den 30. oktober 1458, og Shrewsbury fikk isteden en del mindre begunstiger og pensjon fra landomr\xc3\xa5der tidligere tilh\xc3\xb8rende hertugen av York. Ikke lenge etter deltok han i slaget ved Northampton den 10. juli 1460. Slaget ble en katastrofe for Lancaster-h\xc3\xa6ren. Shrewsbury fors\xc3\xb8kte \xc3\xa5 beskytte kongen, men ble sammen med sin yngre bror Christopher og andre adelsmenn, sl\xc3\xa5tt ihjel og kong Henrik VI ble deretter tatt til fange._NEWLINE_Shrewsbury ble gravlagt sammen med sin mor i priorinneklosteret i Worksop.'